CELEX: C2005/193/64
Language: sk
Date: 2005-08-06 00:00:00
Title: Vec T-221/05: Žaloba podaná 10. júna 2005: Huvis Corporation proti Rade Európskej únie

6.8.2005   
            
            
               SK
            
            
               Úradný vestník Európskej únie
            
            
               C 193/38
            
         Žaloba podaná 10. júna 2005: Huvis Corporation proti Rade Európskej únie
   (Vec T-221/05)
   (2005/C 193/64)
   Jazyk konania: angličtina
   Huvis Corporation, so sídlom v Soule (Kórejska republika), v zastúpení: J.-F. Bellis, F. Di Gianni a R. Antonini, lawyers, podal 10. júna 2005 na Súd prvého stupňa Európskych spoločenstiev žalobu proti Rade Európskej únie.
   Žalobca navrhuje, aby Súd prvého stupňa:
   
               —
            
            
               zrušil článok 2 nariadenie Rady (ES) č. 428/2005 z 10. marca 2005, ktorým sa ukladá konečné antidumpingové clo na dovozy polyesterových strižových vlákien s pôvodom v Čínskej ľudovej republike a Saudskej Arábii, ktorým sa mení a dopĺňa nariadenie (ES) č. 2852/2000, ktorým sa ukladá konečné antidumpingové clo na dovozy polyesterových strižových vlákien s pôvodom v Kórejskej republike, a ktorým sa ukončuje antidumpingové konanie v súvislosti s takými dovozmi s pôvodom na Taiwane v časti týkajúcej sa uloženia konečného antidumpingového cla na dovozy dotknutého výrobku vyrábaného Huvis Corporation z Kórey a v rozsahu, v akom je to potrebné, vyhlásil za nepoužiteľné ustanovenia základného nariadenia, o ktoré sa opierali chybné rozhodnutia obsiahnuté v napadnutom nariadení, a
            
         
               —
            
            
               zaviazal Radu nahradiť trovy konania.
            
         Žalobné dôvody a hlavné tvrdenia
   Žalobca je spoločnosť so sídlom v Kórei, ktorá sa špecializuje na výrobu priadze z polyesterových vlákien, polyesterových strižových vlákien a polyetyléntereftalátu. Nariadením Rady (ES) č. 428/2005 (1) Rada uložila konečné antidumpingové clo vo výške 5.7 % na dovozy polyesterových strižových vlákien s pôvodom v Kórei, ktoré vyrába žalobca.
   Žalobca tvrdí, že metodika, ktorú použila Rada pri výpočte dumpingového rozpätia žalobcu, a najmä pri výpočte úpravy týkajúcej sa vrátenia cla, ktoré si nárokoval žalobca, je v rozpore s článkom 2.4 Dohody WTO o antidumpingu, pretože neumožnila náležité porovnanie žalobcovej vývoznej ceny a normálnej hodnoty a uvalila na žalobcu neprimerane veľké dôkazné bremeno.
   Metodika použitá pri výpočte úpravy týkajúcej sa vrátenia cla žalobcovi tiež porušila zásady právnej istoty, legitímnej dôvery, správneho úradného postupu a proporcionality, keďže Rada použitím tejto metódy neoprávnene zvýšila žalobcove dumpingové rozpätie. Navyše, Rada porušila článok 11 ods. 9 základného antidumpingového nariadenia tým, že v predmetnom preskúmaní použila inú metodiku výpočtu úpravy týkajúcej sa vrátenia cla ako v pôvodnom prešetrovaní. Táto metodika tiež porušuje zásadu zákazu diskriminácie, keďže Rada v podobných prípadoch použila priaznivejšiu metodiku.
   Žalobca ďalej tvrdí, že zamietnutie úverových nákladov, ktoré si žalobca nárokoval v rámci preskúmania, je v rozpore s článkom 2. 4 Dohody WTO o antidumpingu, pretože neumožnilo náležité porovnanie žalobcovej vývoznej ceny s normálnou hodnotou, a dôkazy, ktoré Rada žiadala ohľadne úpravy súvisiacej s úverovými nákladmi, znamenajú uvalenie neprimerane veľkého dôkazného bremena na žalobcu.
   Zamietnutie úverových nákladov, ktoré si nárokoval žalobca, tiež porušilo zásadu správneho úradného postupu, keďže toto rozhodnutie bolo založené na zistení, že žalobca neposkytol písomné dôkazy na podporu svojho tvrdenia, zatiaľ čo platobné podmienky poskytnuté žalobcom boli dohodnuté na základe obchodných zvyklostí platných v Kórejskej republike.
   
      (1)  Nariadenie Rady (ES) č. 428/2005 z 10. marca 2005, ktorým sa ukladá konečné antidumpingové clo na dovozy polyesterových strižových vlákien s pôvodom v Čínskej ľudovej republike a Saudskej Arábii, ktorým sa mení a dopĺňa nariadenie (ES) č. 2852/2000, ktorým sa ukladá konečné antidumpingové clo na dovozy polyesterových strižových vlákien s pôvodom v Kórejskej republike, a ktorým sa ukončuje antidumpingové konanie v súvislosti s takými dovozmi s pôvodom na Taiwane (Ú. v. EÚ L 71, s. 1).